Útlendingastofnun leitar að húsnæði fyrir hælisleitendur sem þurfa að fara í skimunarsóttkví. Farsóttarhús taka ekki lengur við þessum einstaklingum vegna fjölda smita í samfélaginu og mikils álags. Finna þarf pláss fyrir um 20-25 manns sem hingað koma í leit að vernd.
Gylfi Þór Þorsteinsson, forstöðumaður farsóttarhúsa, sagði frá þeirri stöðu í fréttum RÚV í morgun að farsóttarhús gætu ekki tekið hælisleitendur í skimunarsóttkví. Alls voru 120 í sóttvarnarhúsum í morgun og von var á fjórum til viðbótar eftir smit gærdagsins.
Þetta er mjög strembið og við erum að skoða það með Sjúkratryggingum og heilbrigðisráðuneyti hvað sé hægt að gera. Við höfum nú þegar tekið þá drastísku ákvörðun að hælisleitendur sem hingað koma verða að fara bara beint til Útlendingastofnunar en ekki koma til okkar fyrstu fimm dagana eins og var áður.
Útlendingastofnun vinnur nú hörðum höndum að bregðast við þessari stöðu. Þórhildur Ósk Hagalín er upplýsingafulltrúi Útlendingastofnunar.
Já, Útlendingastofnun var tilkynnt þessi ákvörðun, að umsækjendur um alþjóðlega vernd gætu ekki lengur tekið út skimunarsóttkví með skömmum fyrirvara, fyrir helgi. Til bráðabirgða höfum við tekið frá herbergisgang í einu af búsetuúrræðum okkar fyrir þá umsækjendur sem eru í skimunarsóttkví. Þar er hins vegar ekki fullnægjandi aðstaða fyrir hendi auk þess sem að þröngt var í húsnæðinu fyrir og við erum í leit að húsnæði, hótelherbergi, hótelgangi helst, til að taka í gangið svipaða aðstöðu og verið hefur í sóttvarnarhúsi.
Miðað við reynsluna að undanförnu teljum við okkur geta átt von á að tuttugu til 25 geti þurft að taka út skimunarsóttkví hjá okkur í hverri viku.